Azi după amiază (8 ianuarie), la ora 13:30, un schior care cobora cu viteză pe pârtia din Durău s-a ciocnit violent de o fetiță, care n-a avut timp să se ferească din calea lui. Cu totul întâmplător, pe pârtie se aflau șeful Salvamont Neamț și doi colegi de-ai lui. Dar dacă nu ar fi fost acolo, fetița avea neșansa să înghețe până ar fi venit ambulanța, pentru că nimeni nu a anunțat accidentul la Dispeceratul Salvamont.

„M-am dus să văd ce a pățit copila și, când am întors-o, zăpada era plină de sânge”, a declarat Raul Papalicef. „Ea era inertă și avea hemoragie nazală abundentă. Aparent, nu avea fracturi, dar faptul că avea hemoragie după un impact trebuia investigat. Putea să nu fie nimic, dar la fel de bine putea să fie ceva grav. I-am pus guler cervical și i-am explicat tatălui ei – cetățean moldovean – că există o procedură și trebuie sunat la 112. Omul a sunat, a spus că e vorba despre un accident pe pârtie și vreme de un sfert de oră nu s-a întâmplat nimic, Când am văzut că nici nu mă anunță nimeni de accident, nici nu vine ambulanța, am sunat la dispecerat. Evident, nu se anunțase niciun accident. Am sunat apoi la dispeceratul național de la Brașov – același răspuns, așa că am sunat la 112 și am întrebat de ce nu a fost alertat Salvamontul. Mi-a răspuns o femeie care a bâlbâit ceva cu schimbarea turei, cu colega, că n-a considerat necesar să anunțe și Salvamontul. Nu este permis ca un dispecer care are cunoștințe limitate de salvare să decidă cine merge la un caz! O dată în plus, sistemul 112 se dovedește a fi un sistem criminal. Dacă eu nu eram acolo, cine ar fi acordat primul ajutor unui copil la minus 20 de grade? Ăia care vând vin fiert pe pârtie? În condițiile în care este stabilit, prin hotârâre de guvern, că Salvamontul intervine în orice accident de pe pârtie, cum să-și permită cineva să decidă, de la sine putere pe cine să anunțe? Dacă era victima în vârful pârtiei, cine o cobora la ambulanță? Bine că facem ședințe peste ședințe și cu atât rămânem”.

Fata a fost înfășurată în folie Sirius (folie de supraviețuire) care i-a asigurat menținerea temperaturii corpului, în condițiile în care ambulanța a venit în 35 de minute. Copila a fost dusă, inițial, la Spitalul Bicaz, iar de acolo a fost transferată la Spitalul Județean Piatra-Neamț, pentru investigații suplimentare. La o primă evaluare, părea să aibă un traumatism de coloană vertebrală.

„Repet, 112 este un sistem defect și, în ciuda tuturor tragediilor din ultimul an, nimeni nu schimbă nimic”, a mai spus Raul Papalicef. „Consider că acest caz a fost de o gravitate deosebită și, tocmai de aceea, încă din timpul intervenției, l-am raportat la Departamentul pentru Situații de Urgență, la adjunctul d-lui Arafat”. (Cristina MIRCEA)